Diari Oficial de la Generalitat Valenciana


Sumari del DOGV 6468, del 25-02-2011 (2011/2282)

ORDRE 4/2011, de 21 de febrer, de la Conselleria d'Indústria, Comerç i Innovació, per la qual s'establixen les bases per a la concessió de subvencions per a accions específiques en matèria de consum per a l'exercici 2011.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6468

Data del DOGV
:   25-02-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2282


Data del document
:   21-02-2011

Organisme emissor
:   Conselleria d'Indústria, Comerç i Innovació

Tipus de document
:   Ordre

Descriptors 

:   * ajuda pública

ORDRE 4/2011, de 21 de febrer, de la Conselleria d'Indústria, Comerç i Innovació, per la qual s'establixen les bases per a la concessió de subvencions per a accions específiques en matèria de consum per a l'exercici 2011. [2011/2282]  
La Generalitat promou l'adequada protecció dels consumidors i la qualitat de béns i servicis que estos consumixen. L'objectiu bàsic és la satisfacció plena del consumidor en relació amb els béns i servicis que s'oferixen en el mercat. Per a això, cal aconseguir la màxima eficàcia en el funcionament dels mercats de productes i servicis i contribuir al perfeccionament de la competència en estos, entesa com un instrument per a aconseguir aquell fi.   
Amb estos propòsits, el Consell impulsa activitats tendents a garantir estos objectius mitjançant programes dirigits a promoure la formació i l'educació dels individus i de la societat en el consum responsable.   
La difusió de la informació, la formació de personal especialitzat, l'incentiu a l'acció transparent en els mercats i la promoció del recurs de la mediació i l'arbitratge com a fórmules per a resoldre les diferències entre oferents i consumidors són els eixos bàsics d'eixa actuació. Els acompanyen les tasques d'inspecció i d'agilització administrativa dels servicis de defensa del consumidor.   
La política de la Generalitat s'inscriu en la línia de fomentar les actuacions tendents a protegir els drets dels consumidors i usuaris, especialment en el moment actual on la globalització dels mercats i les noves tecnologies de la informació obliguen a desenvolupar accions capaces de prevenir les necessitats de formació i d'assessorament i informació que requerirà el consumidor en conseqüència amb els imprevisibles canvis en l'oferta dels servicis i productes i en els drets que entorn d'ells ha de tenir reconeguts.   
És difícil respondre amb eficàcia a este objectiu de satisfacció de necessitats del consumidor a curt i mitjà termini sense una línia específica de foment que servisca de referència sòlida dels distints projectes, sense una qualificació de professionals experts i sense uns recursos capaços d'adaptar-se a l'evolució i a les innovacions que sorgisquen.   
Per tot això, esta ordre pretén donar suport a aquelles accions i projectes que incidisquen en la millora de la defensa dels consumidors i usuaris, per a contribuir així a donar resposta a les necessitats del consumidor individual, de les seues associacions i de les administracions local i autonòmica, i que incrementen la responsabilitat i el compromís del consumidor per a l'exercici dels seus drets i la participació en la millora de la societat de consum.   
S'assenyala, en virtut del que s'establix en l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no necessita ser notificada o comunicada a la Comissió Europea per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que es financen estudis, accions i projectes concrets, especials i diferenciats en l'àmbit de consum, els quals en cap cas tenen la condició d'activitat econòmica ni repercutixen en les activitats econòmiques que puguen ser realitzades, si és el cas, pels beneficiaris de les ajudes, de manera que les ajudes no subvencionaran indirectament les activitats econòmiques que pogueren desenvolupar-se.  
Així, atenent l'Estatut dels Consumidors i Usuaris de la Comunitat Valenciana com a marc de suport a les accions tendents a la defensa dels drets del consumidor, i a l'empara de les facultats atribuïdes per l'article 28 de la Llei 5/1983, de 30 de desembre, del Consell, i l'article 47 del text refós de la Llei d'Hisenda Pública de la Generalitat,   
ORDENE  
Article 1. Objecte, àmbit i beneficiaris de les ajudes  
1. L'objecte de la present ordre és establir el règim de la concessió d'ajudes, en concurrència competitiva, per a finançar les despeses corrents d'aquelles actuacions concretes i específiques que tendisquen a protegir els interessos dels consumidors i usuaris en l'àmbit de la Generalitat durant l'exercici 2011.  
2. Podran ser beneficiaris de les ajudes els subjectes següents que desenvolupen la seua activitat en l'àmbit de la Comunitat Valenciana i no estiguen sotmesos a les prohibicions establides en l'article 13, apartats 2 i 3 de la Llei 38/2003, de 17 de novembre, General de Subvencions (en avant LGS):  
- Associacions i federacions de consumidors i usuaris que es troben inscrites en el Registre Públic d'Associacions de Consumidors i Usuaris de la Comunitat Valenciana, que hagen acomplit totes les obligacions derivades de la inscripció en l'esmentat registre.   
- Entitats locals que tinguen centres permanents de formació i recursos per a l'educació del consumidor.  
Article 2. Finançament  
L'import global màxim destinat a atendre estes ajudes és de 407.000 euros i es finançarà a càrrec de la línia pressupostària T5741 del capítol IV del programa 443.10, consignada en la Llei 17/2010, de 30 de desembre, de Pressupostos de la Generalitat per a l'exercici 2011.   
L'esmentada quantitat global màxima podrà ser ampliada d'acord amb el pressupost disponible.  
Es delega en la directora general de Comerç i Consum l'aprovació d'eixa modificació de l'import global màxim. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.  
Article 3. Accions subvencionables  
1. Les subvencions seran destinades a finançar les actuacions següents:   
a) Accions realitzades per associacions i federacions de consumidors i usuaris:  
a.1) Realització d'estudis, guies i altres materials informatius que tinguen un enfocament pràctic i divulgatiu.  
a.2) Cursos, seminaris, jornades, congressos o altres accions anàlogues en matèria de consum que, com a mínim, tinguen una duració de huit hores lectives.  
a.3) Elaboració i/o edició de materials didàctics per a l'educació del consumidor en els distints nivells educatius.   
a.4) Accions concretes, especials i diferenciades de les actuacions habituals i pròpies de les entitats beneficiàries, tendents a millorar la protecció dels interessos dels consumidors i usuaris.   
b) Centres permanents de formació i recursos per a l'educació del consumidor d'entitats locals:  
b.1) Despeses de personal, despeses de funcionament i despeses de les activitats que es desenvolupen en els indicats centres.   
2. Per al present exercici es consideren prioritaris els temes següents:  
a) Foment del consum responsable, sostenible i solidari.  
b) Vies de reclamació previstes per l'ordenament jurídic, amb caràcter general i sectorial (sector financer, telecomunicacions, col·legis professionals, etc.).  
c) L'etiquetatge i la seguretat dels productes, amb caràcter general i sectorial.  
d) Foment de l'associacionisme de consum.  
e) La protecció del consumidor i els servicis d'interés general (telecomunicacions, subministraments, etc.).  
f) Els servicis d'atenció al client.  
g) Les pràctiques comercials deslleials i les pràctiques i clàusules abusives.  
h) La mediació en consum.  
i) Formació d'àrbitres del Sistema Arbitral de Consum.  
j) El comerç electrònic.  
k) Educació de consum en els diferents nivells educatius.  
3. No seran subvencionables les despeses de personal propi i els consums habituals utilitzats per al normal funcionament i desenvolupament de les funcions inherents als beneficiaris, excepte en el cas dels centres permanents de formació i recursos per a l'educació del consumidor.   
No es considerarà personal propi el contractat mitjançant contracte d'obra o servici determinat per a l'acció concreta que se subvenciona.   
En relació amb les actuacions que porten a cap associacions i federacions de consumidors i usuaris, només serà subvencionable l'IVA satisfet per l'adquisició de béns i servicis quan el beneficiari acredite, mitjançant documentació expedida per l'Agència Estatal d'Administració Tributària, l'exempció o no subjecció al dit impost o que l'import de l'impost forma part del cost de l'actuació subvencionable, i no serà susceptible de recuperació o compensació. En cas que l'entitat sol·licitant haja presentat la documentació en exercicis anteriors davant la Direcció General de Comerç i Consum, no caldrà que la torne a presentar. Serà suficient fer constar esta circumstància en un escrit dirigit a esta direcció general, firmat pel representant de l'entitat en què es manifeste expressament que la indicada documentació es manté vigent.  
4. En cap cas les ajudes podran destinar-se a despeses d'inversió ni, en particular, a la creació, ampliació o millora de pàgines web.   
5. Les ajudes per a les despeses esmentades en este article podran sol·licitar-se en relació amb les efectuades des de l'1 de gener fins al 17 d'octubre de 2011, sempre que reunisquen la resta de condicions i requisits establits en la present ordre.   
6. Es podrà subcontractar l'activitat objecte de la subvenció fins al 100 per cent; en este cas caldrà ajustar-se al que s'ha disposat en l'article 29 de la LGS.  
Article 4. Presentació de sol·licituds i termini  
1. Les sol·licituds per a l'obtenció de les ajudes regulades en la present ordre hauran de presentar-se en imprés normalitzat, acompanyades de l'annex corresponent a l'ajuda sol·licitada. Els documents podran obtenir-se en la pàgina web de la Generalitat () a partir de l'endemà de la publicació d'esta convocatòria en el Diari Oficial de la Comunitat Valenciana.  
2. Les esmentades sol·licituds hauran de dirigir-se a la Direcció General de Comerç i Consum i es presentaran en el Registre General de la Conselleria d'Indústria, Comerç i Innovació, carrer de Colom, número 32, codi postal 46214 València, o mitjançant qualsevol altra de les formes previstes en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú (en avant LRJAP).   
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que s'ha disposat en l'article 31 del Reial Decret 1.829/1999, de 3 de desembre, pel qual s'aprova el Reglament que regula la prestació dels servicis postals, en desplegament del que s'ha establit en la Llei 24/1998, del servici postal universal i de liberalització dels servicis postals, en sobre obert, a fi que l'exemplar destinat a la Direcció General de Comerç i Consum siga datat i segellat per l'oficina de correus corresponent. S'entendrà com a data vàlida de presentació aquella que aparega en el segell de l'oficina de correus estampat sobre la sol·licitud presentada.  
Així mateix, es podrà fer la presentació telemàtica de les sol·licituds i per a això s'accedirà al Catàleg de servicis públics interactius de la Generalitat accessibles a través de: i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'autoritat de certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant la Generalitat per a la realització de tràmits per via telemàtica. Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, com més prompte millor i dins del termini establit en l'apartat 5 d'este article.  
3. Les sol·licituds hauran d'anar acompanyades dels documents que a continuació s'assenyalen:  
a) Documentació que acredite i identifique el sol·licitant i el seu representant legal:   
a.1) Per a les associacions i federacions de consumidors i usuaris:  
- Còpia de la targeta d'identificació fiscal.  
- Certificat del secretari o la secretària que acredite el nomenament del president o la presidenta de l'entitat.  
- Si és el cas, còpia de poders actualitzats que acrediten la representació de qui actua com a representant de l'entitat.  
- Autorització expressa a la Conselleria d'Indústria, Comerç i Innovació perquè esta comprove les dades d'identitat del president o la presidenta de l'entitat sol·licitant o, si és el cas, de qui represente l'esmentada entitat, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això:   
Si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la.  
Si el president o la presidenta de l'entitat sol·licitant o, si és el cas, qui represente l'esmentada entitat, no presta el seu consentiment, haurà d'aportar fotocòpia del document nacional d'identitat.  
a.2) Per a les entitats locals s'exigirà:  
- Còpia del CIF de l'entitat local.  
- Certificat del secretari o la secretària de l'entitat local acreditatiu del nomenament del representant legal.  
- Certificat expedit pel secretari o la secretària de l'entitat local, acreditatiu de l'acte/acord adoptat per l'òrgan municipal competent, que incloga l'aprovació del programa i el pressupost corresponents i l'aprovació de la sol·licitud de subvenció i la quantia d'esta, així com el compromís exprés de finançar la part no subvencionada.   
b) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social:  
La presentació de la sol·licitud per part del beneficiari de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (en avant RLGS).   
No obstant això, el sol·licitant hi podrà denegar expressament el consentiment, circumstància que haurà de fer constar en el model normalitzat de sol·licitud; en este cas haurà d'aportar els certificats següents:  
- De l'Agencia Estatal d'Administració Tributària, el certificar que acredite que el sol·licitant es troba al corrent en el compliment de les seues obligacions tributàries.   
- De la Tresoreria General de la Seguretat Social el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que s'ha establit en l'article 23.3 del RLGS.  
Quan se sol·liciten ajudes que no superen els 1.803,04 euros per beneficiari (per concepte i any), o el sol·licitant siga una entitat local, els sol·licitants quedaran exonerats de presentar els certificats anteriorment enumerats. Tot això de conformitat amb l'article 3, apartats 2 i 5 de l'Ordre de 30 de maig de 1996, de la Conselleria d'Economia i Hisenda, sobre la forma que hauran d'acreditar els beneficiaris de les subvencions l'exigència prevista en l'article 47.7 del text refós de la Llei de la Hisenda Pública de la Generalitat.  
c) Dades de domiciliació bancària (fitxa de manteniment de tercers, segons model establit per l'Ordre de la Conselleria d'Economia, Hisenda i Ocupació de 31 d'agost de 2007, i certificat acreditatiu de la titularitat del compte corrent bancari expedit per l'entitat financera), llevat que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació.   
d) Memòria detallada de l'entitat corresponent a l'exercici 2010, així com un resum de les actuacions o programes que es té previst realitzar durant l'exercici 2011, ambdós en matèria de consum. S'haurà de presentar en format paper i en suport digital (CD o DVD).  
En concret, la memòria que han de presentar les associacions de consumidors contindrà referències a les actuacions següents en matèria de consum:  
- Consultes i reclamacions.  
- Mediacions efectuades.  
- Assistència a audiències arbitrals.  
- Accions judicials exercides.  
- Activitats d'informació, formació i educació.  
- Activitats de participació institucional i relacions amb organismes oficials.  
- Activitats estatutàries i d'organització interna.  
La memòria que han de presentar les entitats locals contindrà referències a:  
- Activitats desenvolupades en els centres permanents de formació i recursos per a l'educació del consumidor.  
e) Pressupost de l'entitat, detallat i desglossat per partides, de despeses i ingressos per a l'exercici 2011. En el cas de les entitats locals, s'haurà de presentar únicament el pressupost de despeses corresponent al programa de consum.  
f) Memòria descriptiva de l'actuació per a la qual se sol·licita l'ajuda, la qual contindrà com a mínim els aspectes següents:  
- Problemàtica sobre la qual s'actua.  
- Objectius.   
- Destinataris.   
- Accions a desenvolupar.  
- Especificació del període de realització de l'activitat i, en el cas de les activitats formatives, horari i duració total del curs que, com a mínim, serà de huit hores, així com currículum del professorat.  
- Indicadors a utilitzar per a avaluar amb posterioritat la consecució dels objectius fixats (com ara nombre d'assistents i resultat de les enquestes realitzades en les accions formatives, grau de distribució dels materials, nombre d'empreses visitades i adherides al sistema arbitral de consum, etc.).  
Esta memòria tindrà un mínim de tres folis i un màxim de 10 (sense comptar, si és el cas, el currículum del professorat).  
g) Pressupost de l'actuació per a la qual se sol·licita l'ajuda, detallat per partides.   
h) Per a subvencionar les despeses dels centres permanents de formació i recursos per a l'educació del consumidor, en lloc de la documentació indicada en els apartats f) i g), caldrà adjuntar certificat del secretari o la secretària de l'entitat local sol·licitant en què conste el personal adscrit i el pressupost de l'esmentada entitat destinat a estos centres.  
i) Declaració responsable que acredite que el sol·licitant no està sotmés a les prohibicions per a obtenir la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix els requisits exigits en la normativa reguladora, disposa de la documentació que així ho acredita i es compromet a mantenir-ne el compliment fins a la finalització del procediment.  
j) Declaració responsable que garantisca que els beneficiaris no rebran o cobraran cap compensació dels destinataris de les actuacions subvencionades, així com que les ajudes rebudes no repercutiran en les possibles activitats econòmiques que, si és el cas, puguen desenvolupar els dits beneficiaris.  
4. Quan la sol·licitud no reunisca els requisits assenyalats en l'article 70 LRJAP o no s'adjunte la documentació que d'acord amb esta ordre resulte exigible, es demanarà al l'interessat que, en el termini de 10 dies, esmene la falta o adjunte els documents preceptius, amb indicació que si no ho fa, es considerarà que ha desistit de la seua petició.   
5. El termini de presentació de sol·licituds serà d'un mes a comptar des de l'endemà de la publicació de la present convocatòria en el Diari Oficial de la Comunitat Valenciana.  
Les sol·licituds que es presenten fora del termini establit no seran admeses a tràmit i se'n resoldrà la inadmissió per extemporaneïtat, la qual es notificarà de forma expressa als interessats.  
Article 5. Instrucció del procediment  
1. La Direcció General de Comerç i Consum de la Generalitat serà la competent per a la instrucció del procediment en els termes previstos en l'article 24 de la LGS, i es podran realitzar d'ofici totes les actuacions que s'estimen necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.  
2. S'establix una fase de preavaluació en la qual serà verificat per l'òrgan instructor el compliment de les condicions imposades pels articles 1 i 3 d'esta ordre, per a adquirir la condició de beneficiari i perquè les accions siguen subvencionables, que no necessiten per a la seua apreciació de cap valoració. Si en la fase de preavaluació es resol la inadmissió de la sol·licitud per esta causa, s'hi notificarà de forma expressa a l'interessat.  
Article 6. Criteris d'avaluació de les sol·licituds  
1. Per a l'avaluació de les sol·licituds destinades a les accions previstes en la lletra a) de l'apartat 1 de l'article 3, es tindran en consideració els següents criteris:  
- Estar basat en un programa de treball clar i realista. Fins a 35 punts.  
- L'originalitat del projecte. Fins a 20 punts.  
- La repercussió social de l'actuació i la rellevància per als consumidors. Fins a 15 punts.  
- Tenir una bona relació cost-eficàcia, és a dir, congruència entre el pressupost i els mitjans utilitzats. Fins a 15 punts.  
- La incidència en els temes d'acció prioritaris. Fins a 15 punts.   
2. Per a l'avaluació de les sol·licituds destinades a les accions previstes en la lletra b) de l'apartat 1 de l'article 3, es tindran en consideració els següents criteris:  
- La programació a realitzar durant l'exercici 2011. Fins a 50 punts.   
- El personal adscrit a este. Fins a 30 punts.   
- El pressupost destinat al centre. Fins a 20 punt.   
3. La puntuació mínima per a accedir a una subvenció s'establix en 40 punts. Les sol·licituds que no arriben a l'esmentada puntuació s'entendran desestimades.  
Article 7. Avaluació de les sol·licituds i proposta de concessió  
1. Per a l'avaluació de les sol·licituds es constituirà una comissió de valoració integrada per personal tècnic de la Direcció General de Comerç i Consum, designat per la directora general a este efecte.   
La comissió de valoració estarà composta pel president o la presidenta i dos vocals, un dels quals actuarà com a secretari o secretària. En el funcionament es regirà pel que s'ha establit en el capítol II del títol II de la LRJAP.  
2. La comissió, després de la valoració de les sol·licituds admeses, emetrà un informe amb caràcter de proposta de resolució provisional on es concrete el resultat de l'avaluació d'acord amb els criteris establits en l'article anterior. En el dit informe s'especificaran les sol·licituds i s'indicaran les entitats sol·licitants per a les quals es proposa la concessió de subvenció, les actuacions a subvencionar, el pressupost incentivable d'estes i la quantia de la subvenció a concedir, amb especificació de la puntuació obtinguda en l'avaluació.  
3. Quan no figuren en el procediment ni siguen tinguts en compte altres fets ni altres al·legacions que les adduïdes pels interessats, la proposta de resolució provisional formulada tindrà el caràcter de definitiva.  
4. Quan l'import de la subvenció contingut en la proposta de resolució provisional siga inferior al que apareix en la sol·licitud presentada, es podrà demanar al beneficiari la reformulació d'esta de conformitat amb l'article 27 de la LGS.  
5. De conformitat amb l'article 24.4 de la LGS, l'òrgan instructor emetrà un informe en què conste que de la informació que té en el seu poder es desprén que els beneficiaris complixen tots els requisits per a accedir a la subvenció.  
Article 8. Resolució de la concessió d'ajudes   
1. Avaluades les sol·licituds, la proposta definitiva de la comissió de valoració serà elevada, a través de l'òrgan instructor, al conseller d'Indústria, Comerç i Innovació i vicepresident primer del Consell, el qual dictarà resolució de concessió de les ajudes on es fixarà expressament el pressupost incentivable a justificar i la quantia de la subvenció concedida, i s'incorporarà, si és el cas, les condicions i obligacions que afecten el desenvolupament de l'actuació objecte de subvenció. La resolució contindrà una desestimació general de la resta de les sol·licituds.  
2. El termini màxim per a tramitar, resoldre i notificar les subvencions serà de cinc mesos a comptar des de l'endemà de finalització del termini per a presentar les sol·licituds. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda, en els termes previstos en l'article 44 de la LRJAP.  
3. La resolució es notificarà als interessats en els termes previstos en l'article 58 de la LRJAP.  
Les notificacions es faran utilitzant mitjans electrònics, sempre que la sol·licitud de subvenció s'haja presentat telemàticament, o en cas que l'interessat haja assenyalat el dit mitjà com a preferent i no haja optat amb posterioritat per un mitjà diferent, tal com establixen els articles 27 i 28 de la Llei 11/2007, de 22 de juny, d'accés electrònic dels ciutadans als serveis públics. Els avisos de les notificacions telemàtiques s'enviaran a l'adreça de correu electrònic indicada en la sol·licitud general de subvenció. Una vegada rebut l'avís, o sempre que l'interessat ho desitge, es podrà acudir a l'àrea personal de teletramitació que la Generalitat posa a la seua disposició a través del portal de tramitació telemàtica (), on podrà accedir a les notificacions efectuades, i se n'acusarà recepció de la lectura.  
4. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció, de conformitat amb l'article 18 LGS.  
5. La resolució a què es referixen els paràgrafs anteriors posa fi a la via administrativa i contra esta podrà interposar-se potestativament recurs de reposició davant l'òrgan que va dictar l'acte, en el termini d'un mes a partir de l'endemà de la notificació de la resolució corresponent, o bé, directament recurs contenciós administratiu davant la sala de l'esmentada jurisdicció del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent. En cas que s'interpose recurs de reposició, no es podrà interposar recurs contenciós administratiu fins que aquell siga resolt expressament o se n'haja produït la desestimació presumpta. Tot això de conformitat amb els articles 10.1.a), 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, i els articles 116 i 117 de la LRJPAC, i sense perjudici que l'interessat utilitze qualsevol altre recurs que estime procedent.  
Article 9. Quantia de les ajudes i compatibilitat  
1. Les ajudes podran arribar al 100 per cent de l'import del pressupost de l'actuació presentat per l'entitat peticionària i acceptat en la resolució de concessió com a pressupost incentivable aprovat, amb el límit que l'import de l'ajuda per acció subvencionada no podrà ser superior a:  
- Per a les actuacions recollides en la lletra a) de l'apartat 1 de l'article 3, 35.000 euros. Excepcionalment, esta quantitat pot arribar als 45.000 euros en supòsits d'accions o esdeveniments d'especial rellevància o impacte en la defensa dels drets dels consumidors i usuaris.  
- Per a les actuacions recollides en la lletra b) de l'apartat 1 de l'article 3, 60.000 euros.   
2. El cost màxim subvencionable en concepte d'honoraris de ponents serà de 200 €/hora i el cost màxim subvencionable, per persona i dia, per despeses d'hostalatge serà de 60 euros i per despeses de restauració de 25 euros. En cas que s'utilitze vehicle particular en els desplaçaments, el cost màxim subvencionable serà de 0,20 euros per quilòmetre.  
3. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.   
4. Les ajudes establides per la present ordre són incompatibles amb qualssevol altres percebudes de la Conselleria d'Indústria, Comerç i Innovació per a la mateixa acció subvencionable.  
Article 10. Resolució d'incidències   
1. L'òrgan competent per a la concessió de les ajudes, després dels informes que estime oportuns, resoldrà les incidències que es produïsquen amb posterioritat a l'esmentada concessió i en especial els supòsits de:  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte als efectes de la liquidació de l'ajuda.  
- Renúncies.  
2. Les modificacions que tinguen lloc com a conseqüència de la resolució d'incidències no podran implicar un canvi en la valoració efectuada per a l'adjudicació de l'ajuda, ni cap altre que puga afectar drets de tercers interessats.  
Article 11. Obligacions dels beneficiaris  
Són obligacions dels beneficiaris:  
a) Realitzar l'activitat que fonamenta la concessió de la subvenció.  
b) Acreditar la realització de l'activitat i el compliment dels requisits i les condicions que determinen la concessió de l'ajuda, així com les que deriven de la llei, la seua naturalesa i el seu objecte.  
c) Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
d) Comunicar al més prompte possible a l'òrgan instructor i, en tot cas, amb la suficient antelació respecte de la finalització de l'execució de l'actuació, qualsevol circumstància no prevista que tinga lloc i que puga afectar les condicions que determinaren l'atorgament de la subvenció o que dificulte el desenvolupament de l'actuació subvencionada, als efectes de valoració i resolució.  
e) Fer constar de manera explícita en les accions subvencionades el suport de la Conselleria d'Indústria, Comerç i Innovació.   
Quan el projecte consistisca en l'elaboració o l'edició de materials, haurà de contenir impresa, de forma visible i llegible, la següent llegenda: «Este material ha sigut subvencionat per la Conselleria d'Indústria, Comerç i Innovació en el marc de la convocatòria d'ajudes per a accions específiques en matèria de consum el 2011, i el seu contingut és responsabilitat exclusiva de l'entitat beneficiària»; a més, en la coberta o caràtula de l'esmentat material haurà d'aparéixer el logotip de la Conselleria que es facilitarà, després de la petició prèvia, des de la Direcció General de Comerç i Consum.  
Quan el projecte consistisca en una acció formativa, o en una acció concreta, especial i diferenciada, tant en la seua difusió prèvia com durant la seua realització haurà de quedar constància explícita i visible del suport per part d'esta conselleria mitjançant la inserció del logotip esmentat. A este efecte, i a fi de donar-ne l'aprovació, caldrà comunicar a la Direcció General de Comerç i Consum les mesures que garantisquen l'esmentada constància, almenys amb una setmana d'antelació respecte de la realització.   
f) Sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.  
g) Comprometre's que les ajudes rebudes no repercutiran en les possibles activitats econòmiques que, si és el cas, puguen desenvolupar.  
h) Diferenciar els ingressos i costos de les activitats subvencionades, així com de les activitats econòmiques que, si és el cas, puguen desenvolupar (per exemple, portant una comptabilitat separada, estats financers diferenciats, etc.).  
Article 12. Control de les accions   
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.   
2. La Direcció General de Comerç i Consum en els supòsits en què ho estime procedent i, en especial, quan les actuacions per a les quals es concedisca l'ajuda consistisquen en la realització d'estudis o projectes, podrà designar personal tècnic perquè col·labore en la redacció o l'execució o assumisca la direcció tècnica de la realització; amb esta finalitat, el beneficiari estarà obligat, quan així ho determine la corresponent resolució de concessió de l'ajuda, a comunicar a eixe centre directiu l'inici de les actuacions.   
Article 13. Justificació i liquidació de les subvencions   
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda; i es podran efectuar pagaments parcials en la mesura que s'aporten els corresponents justificants.  
2. Els beneficiaris han de retre justificació del compliment de les condicions imposades i de la consecució dels objectius de la subvenció mitjançant la presentació d'un compte justificatiu de cada una de les actuacions subvencionades.  
3. El termini per a presentar el compte justificatiu finalitzarà el 17 d'octubre de 2011, inclusivament, llevat que per circumstàncies concurrents s'establisca un termini distint en la resolució de concessió de l'ajuda o se sol·licite i s'aprove l'ampliació del dit termini en els termes de l'article 70 del RGLS.  
4. El compte justificatiu de cada una de les actuacions subvencionades inclourà la següent documentació:  
a) Una memòria de l'actuació subvencionada en la qual es justifique el compliment de les obligacions i condicions que s'hagueren establit, si és el cas, en la resolució de concessió, amb descripció de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades amb indicació de cada una de les despeses incorregudes. L'esmentada memòria contindrà:   
b.1) Quan el beneficiari siga una entitat local:  
- Certificat de contracció de la despesa on conste l'acte/acord de reconeixement de l'obligació per l'òrgan competent, expedit pel secretari o la secretària, o l'interventor o la interventora, de l'entitat local, i en el qual apareixerà la data de reconeixement de l'obligació de la despesa, que manifeste expressament que s'ha complit l'objecte de la subvenció. L'esmentat certificat inclourà una relació classificada de les despeses de l'activitat amb identificació del creditor i del document, l'import i la data d'emissió.  
b.2) Quan es tracte d'associacions i federacions de consumidors i usuaris:  
- Certificat de realització de la despesa expedit pel secretari o la secretària de l'entitat amb el vistiplau del president o presidenta, que manifeste expressament que s'ha complit l'objecte de la subvenció i que inclourà una relació classificada de les despeses de l'activitat, amb identificació del creditor i del document, l'import i la data d'emissió.   
- Anirà acompanyat necessàriament d'originals o còpies compulsades de les despeses realitzades: factures i tots altres documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits (a nom de l'associació o federació) d'acord amb la normativa vigent. Les factures hauran de comptar amb totes les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.   
- Els desplaçaments es justificaran mitjançant el bitllet o la factura corresponent en cas d'utilització de transport públic, i en cas que s'use vehicle particular, caldrà ajustar-se al que s'ha disposat en l'article 9.2 de la present ordre. Haurà d'adjuntar-se, si és el cas, rebut de la persona que ha realitzat el desplaçament.  
- Les despeses d'hostalatge i/o restauració es justificaran mitjançant les factures corresponents.  
- A més, s'indicarà la relació de persones que han realitzat la despesa de locomoció, hostalatge i restauració, mitjançant un certificat del secretari o la secretària de l'entitat beneficiària.  
- Les justificacions corresponents al personal amb contracte per a obra o servici determinat es presentaran necessàriament mitjançant nòmines i butlletins de cotització a la Seguretat Social (TC1 i TC2) i s'adjuntarà la documentació acreditativa del seu pagament.  
- Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.  
- En el cas que el beneficiari haja denegat expressament el seu consentiment perquè la Conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social. En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que s'ha establit en l'article 23.3 del RLGS.  
b.3) A més, amb independència de la naturalesa jurídica, qualsevol beneficiari haurà d'incloure, si és el cas, la següent documentació en la memòria econòmica:   
- Còpia dels contractes per a obra o servici determinat.  
- Un exemplar dels estudis i publicacions subvencionats.  
- Si és el cas, acreditació de l'import, la procedència i l'aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat, les associacions i federacions presentaran una declaració responsable detallada i les entitats locals un certificat detallat expedit pel secretari o secretària o l'interventor/interventora.  
5. A efectes de justificació es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a la finalització del període de justificació. Quan es tracte d'entitats locals, es considerarà suficient que la despesa haja assolit la fase comptable «O» en els seus pressupostos.  
6. Independentment de l'import de l'ajuda concedida a cada beneficiari, este haurà de justificar la totalitat de la quantia establida, en cada cas, com a pressupost incentivable aprovat en la resolució de concessió, i que està en directa relació amb el pressupost de l'actuació presentat. En este sentit, les entitats sol·licitants hauran de presentar un pressupost ajustat i realista. Qualsevol justificació per quantia inferior a l'establida com a pressupost incentivable aprovat implicarà la minoració proporcional de la quantia concedida.  
Article 14. Minoració i resolució de l'ajuda concedida   
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades i la concessió d'altres ajudes públiques o privades, amb posterioritat a la presentació de la sol·licitud, si en conjunt excedixen els límits establit podrà donar lloc a la minoració de la subvenció concedida.   
2. L'incompliment pel beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, donarà lloc a la incoació per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.   
DISPOSICIONS ADDICIONALS  
Primera  
1. En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la LRJAP, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut mes de cinc anys des de la finalització del procediment a què corresponguen.   
2. En els supòsits d'impossibilitat material d'obtenir la documentació, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.   
DISPOSICIONS FINALS  
Primera   
La Conselleria d'Indústria, Comerç i Innovació tindrà el dret de publicar els projectes subvencionats. Així mateix, la Conselleria es reserva la facultat d'incorporar els estudis, els materials i les publicacions subvencionades a la seua pàgina web.  
Segona   
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present ordre.   
Tercera  
La present ordre entrarà en vigor l'endemà de la publicació en el Diari Oficial de la Comunitat Valenciana  
València, 21 de febrer de 2011  
El conseller d'Indústria, Comerç i Innovació  
i vicepresident primer del Consell,  
VICENTE RAMBLA MOMPLET